รัฐบาลไทย-ข่าวทำเนียบรัฐบาล-รมว.มท. เป็นประธานการประชุมมอบนโยบายและแนวทางการปฏิบัติงานตามนโยบายรัฐบาลและภารกิจสำคัญของกระทรวงมหาดไทย ประจำปีงบประมาณ พ.ศ.2561
วันอาทิตย์ที่ 24 กันยายน 2560
รมว.มท. เป็นประธานการประชุมมอบนโยบายและแนวทางการปฏิบัติงานตามนโยบายรัฐบาลและภารกิจสําคัญของกระทรวงมหาดไทย ประจําปีงบประมาณ พ.ศ.2561
รมว.มท. เป็นประธานการประชุมมอบนโยบายและแนวทางการปฏิบัติงานตามนโยบายรัฐบาลและภารกิจสําคัญของกระทรวงมหาดไทย ประจําปีงบประมาณ พ.ศ.2561
วันนี้ (24 ก.ย.60) เวลา 10:00น. ณ ห้องปรินซ์บอลรูม 3 โรงแรมปรินซ์พาเลส กรุงเทพมหานคร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมมอบนโยบายและแนวทางการปฏิบัติงานตามนโยบายรัฐบาลและภารกิจสําคัญของกระทรวงมหาดไทย ประจําปีงบประมาณ พ.ศ. 2561 โดยมี นายสุธี มากบุญ รัฐมนตรีช่วยว่าการกระทรวงมหาดไทย ผู้บริหารระดับสูงของกระทรวงมหาดไทย อธิบดี ผู้ว่าการรัฐวิสาหกิจในสังกัดกระทรวงมหาดไทย ผู้ตรวจราชการกระทรวงมหาดไทย ผู้ว่าราชการจังหวัด และผู้ที่เกี่ยวข้องเข้าร่วมรับฟังรวมจํานวน 170 คน
ในวาระแรก พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้กล่าวขอบคุณข้าราชการระดับสูงของกระทรวงมหาดไทยที่ได้ช่วยกันปฏิบัติราชการในปีที่ผ่านมาให้เป็นไปด้วยความเรียบร้อย สร้างประโยชน์สุขให้กับพี่น้องประชาชน ตามปณิธาน “บําบัดทุกข์ บํารุงสุข” และแสดงความยินดีกับผู้ว่าราชการจังหวัดใหม่ที่จะได้สานงานต่อและขับเคลื่อนงานใหม่ในปีงบประมาณ พ.ศ. 2561
จากนั้น รัฐมนตรีว่าการกระทรวงมหาดไทย ได้กล่าวว่า ผู้ว่าราชการจังหวัดจะต้องขับเคลื่อนงานตามแผนที่นําทาง (Roadmap) ของคณะรักษาความสงบแห่งชาติ (คสช.) รวมถึงการบริหารราชการแผ่นดินตามกรอบการปฏิรูปประเทศ ยุทธศาสตร์ชาติ และการสร้างความปรองดอง (ป.ย.ป.) ซึ่งแนวทางการดําเนินงานในปีงบประมาณ พ.ศ. 2561 จะต้องสอดคล้องเชื่อมโยงกับยุทธศาสตร์ชาติ แผนพัฒนาเศรษฐกิจและสังคมแห่งชาติ เป้าหมายการพัฒนาที่ยั่งยืน (SDG) ผู้ว่าราชการจังหวัดในฐานะผู้บัญชาการพื้นที่แทนรัฐบาล (Area Manager) จะต้องบูรณาการทุกภาคส่วนในพื้นที่ให้ครบถ้วน เน้นการทํางานเชิงรุก เข้าถึงปัญหา รอบรู้ รับผิดชอบภารกิจทั้งในเชิง Agenda Function และ Area Based เพื่อร่วมกันขับเคลื่อนภารกิจทั้งท้องที่ ท้องถิ่น และมวลชนในพื้นที่ โดยต้องมีการดําเนินการตรวจติดตามเพื่อเพิ่มประสิทธิภาพการทํางานของผู้ว่าราชการจังหวัดและนายอําเภอ (Achievement Monitoring System) อย่างต่อเนื่อง
ในส่วนประเด็นเน้นย้ําของรัฐมนตรีว่าการกระทรวงมหาดไทย และรัฐมนตรีช่วยว่าการกระทรวงมหาดไทยตามนโยบายสําคัญของรัฐบาล (Agenda) ดังนี้
ด้านการปกป้องและเชิดชูสถาบันหลักของชาติ
1. การเตรียมการจัดงานพิธีถวายดอกไม้จันทน์ในส่วนภูมิภาค โดยเน้นย้ําให้ทุกจังหวัดดําเนินการอย่างสมพระเกียรติ เป็นไปตามราชประเพณี
ในเรื่องโครงการจิตอาสาเฉพาะกิจงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ให้ดําเนินการให้เป็นไปด้วยความเรียบร้อย ส่งเสริมการมีส่วนร่วม และสร้างความสามัคคีของคนในชาติเพื่อน้อมถวายรัชกาลที่ 9 รวมทั้งโครงการจิตอาสาพระราชทานตามแนวพระราชดําริ โดยเน้นย้ําให้จังหวัดที่เป็นพื้นที่เป้าหมายดําเนินการตามห้วงเวลาที่กําหนด และสําหรับจังหวัดอื่น ๆ ให้เตรียมพร้อมดําเนินการในช่วงเวลาถัดไป ทั้งนี้กระทรวงมหาดไทยจะได้แจ้งแนวทางให้ทราบต่อไป
ในเรื่องการน้อมนําหลักปรัชญาของเศรษฐกิจพอเพียงไปสู่การปฏิบัติจนเป็นวิถีชีวิต (Way of Life) ผู้ว่าราชการจังหวัดต้องเข้าใจกรอบแนวคิดหลักของปรัชญาของเศรษฐกิจพอเพียงว่าสามารถนําไปแก้ไขปัญหาได้ทั้งด้านเศรษฐกิจ สังคม การเมืองและสิ่งแวดล้อม ปฏิบัติตนเป็นแบบอย่างในการน้อมนํามาปฏิบัติทั้งการดํารงชีวิตและการปฏิบัติงาน โดยให้ความสําคัญกับการปรับเปลี่ยนกรอบแนวคิด (Mind Set) ด้วยการใช้กลไกครู ก. ระดับอําเภอและตําบล ไปสอน ไปขยายผลตั้งแต่ในระดับครอบครัว โรงเรียน และชุมชน เพื่อให้ประชาชนมีความรู้ความเข้าใจหลักปรัชญาของเศรษฐกิจพอเพียงและนําไปใช้ให้ได้
2. การสร้างความปรองดองสมานฉันท์ ด้วยการเสริมสร้างความรักความสามัคคีของคนในชาติ ต้องสร้างการรับรู้ การยอมรับ สัญญาประชาคมความเห็นร่วมฯ ภายใต้หลักปรัชญาของเศรษฐกิจพอเพียง
3. การป้องกันและแก้ไขปัญหายาเสพติด ซึ่งผู้ว่าราชการจังหวัดต้องถือเป็นวาระสําคัญของจังหวัด และต้องดําเนินการในทุกมิติทั้งการป้องกัน ปราบปราม และบําบัดรักษา บูรณาการการทํางานทุกภาคส่วนในพื้นที่ภายใต้กลไก “ประชารัฐ” โดยมุ่งเน้นการลด Demand side และSupply side โดยมุ่งขยายหมู่บ้าน/ชุมชนไม่มีปัญหายาเสพติดให้เพิ่มขึ้น และลดหมู่บ้าน/ชุมชนที่มีปัญหาให้น้อยลง
4. การแก้ไขปัญหาแรงงานต่างด้าว การค้ามนุษย์ และการทําประมงผิดกฎหมาย ต้องถือเป็นวาระสําคัญของจังหวัด และกําชับการปฏิบัติผ่านเวทีต่าง ๆ ในจังหวัด ร่วมมือกับทุกภาคส่วนเข้ามามีส่วนร่วมควบคุมดูแลสถานบริการ สถานประกอบการต่าง ๆ ไม่ให้เกิดการลักลอบค้ามนุษย์ หากพบการกระทําผิดให้ดําเนินการตามกฎหมายอย่างเคร่งครัด
5. การแก้ไขปัญหาและพัฒนาพื้นที่จังหวัดชายแดนภาคใต้ (จชต.) โดยน้อมนํายุทธศาสตร์ “เข้าใจ เข้าถึง พัฒนา” เป็นแนวทางดําเนินงาน โดยนายอําเภอซึ่งเป็นผู้นําขับเคลื่อนในพื้นที่ต้องเสริมสร้างความร่วมมือระหว่างฝ่ายปกครอง ทหาร ตํารวจ และการมีส่วนร่วมของประชาชนในการดูแลพื้นที่ ประชาสัมพันธ์สร้างความเข้าใจและความเชื่อมั่นในการรักษาความปลอดภัยและความสงบเรียบร้อย
6. การดําเนินงานของศูนย์ดํารงธรรมเพื่อแก้ไขปัญหาความเดือดร้อนของประชาชน ต้องวางระบบติดตามและเร่งรัดการแก้ไขปัญหาความเดือดร้อนของประชาชน ทุกเรื่องที่มีขั้นตอนการดําเนินงานจะต้องแจ้งความคืบหน้าให้ประชาชนผู้รับบริการทราบ
7. การจัดที่ดินทํากินให้ชุมชนภายใต้นโยบายที่ดินแห่งชาติ (คทช.) โดยให้ผู้ว่าราชการจังหวัดให้ความสําคัญในเรื่องการจัดที่ดินทํากินให้ชุมชน โดยจะต้องเร่งรัดดําเนินการให้แล้วเสร็จในทุกขั้นตอนตามกฎหมาย
8. การแก้ไขปัญหาความเดือดร้อนของเกษตรกร (พืชผลทางการเกษตร) โดยกําหนดมาตรการเร่งด่วนในการให้ความช่วยเหลือบรรเทาความเดือดร้อนแก่เกษตรกร และต้องพัฒนาใช้กลไกหน่วยงานสังกัดกระทรวงเกษตรและสหกรณ์ในจังหวัดดําเนินการพัฒนาต่อยอดเกษตรกรในพื้นที่เป็น Smart Farmer ต่อยอดสนองนโยบายประเทศไทย 4.0
9. การขับเคลื่อนเศรษฐกิจฐานรากตามนโยบายรัฐบาล ด้วยการสนับสนุนสร้างสัมมาชีพในพื้นที่ เน้นการบูรณาการของทุกภาคส่วนในการสร้างอาชีพชุมชน พัฒนาผลิตภัณฑ์ จะต้องสนับสนุนช่องทางการจําหน่ายสินค้าทั้งในและต่างประเทศเพิ่มขึ้น ด้วยการนําระบบ E-Commerce และระบบอื่น ๆ มาใช้ขยายตลาดให้มากขึ้น
10. การสนับสนุนเขตพัฒนาเศรษฐกิจพิเศษและเขตพัฒนาเศรษฐกิจภาคตะวันออก (EEC) โดยผู้ว่าราชการจังหวัดต้องทําหน้าที่เป็น Coordinator/Area Manager ขับเคลื่อนการพัฒนาพื้นที่ให้เป็นรูปธรรม และให้ความสําคัญกับปัจจัยด้านโครงสร้างพื้นฐานการใช้ประโยชน์ที่ดินและสร้างการมีส่วนร่วมของทุกภาคส่วนนําเสนอความต้องการเชิงพื้นที่
11. การบริหารจัดการขยะมูลฝอย ต้องกําชับองค์กรปกครองส่วนท้องถิ่นดําเนินการจัดการขยะอย่างเป็นระบบตั้งแต่ต้นทาง (แหล่งกําเนิด) กลางทาง (ระบบการเก็บและขนส่ง) และปลายทาง (ระบบกําจัด) และดูแลความสะอาดและความเป็นระเบียบเรียบร้อยของพื้นที่สาธารณะโดยขยายผลจากระดับจังหวัดไปสู่อําเภอ ตําบลและหมู่บ้าน "พื้นที่สาธารณะของทุกจังหวัดต้องสะอาด" รวมถึงเร่งสร้างการรับรู้ที่ถูกต้องเกี่ยวกับการจัดเก็บค่าธรรมเนียมตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.2560
12. การแก้ไขปัญหาน้ําเสีย ด้วยการศึกษาแนวทางการดําเนินงานในการจัดการน้ําเสีย และต้องรณรงค์สร้างความรู้ความเข้าใจเรื่องการบําบัดน้ําเสียให้แก่ผู้ประกอบการในร้านอาหาร/ตลาด ชมชน และประชาชน ให้ตระหนักและมีจิตสํานึกร่วมรับผิดชอบในการบําบัดน้ําเสีย ณ แหล่งกําเนิดต้นทางให้มีคุณภาพดีก่อนจะระบายลงสู่แหล่งน้ําทั่วไป
13. การบูรณาการแก้ไขปัญหาผักตบชวา โดยกําชับองค์กรปกครองส่วนท้องถิ่นสํารวจและกําจัดอย่างต่อเนื่อง รวมทั้งให้ประสานบูรณาการการดําเนินการกับกรุงเทพมหานครด้วย
14. การปรับปรุงผังประเทศ ผังภาค ผังเมืองรวมจังหวัด ผังพื้นที่เฉพาะ และผังชุมชน จะต้องดําเนินการตามกรอบแนวทางการพัฒนาผังเมือง เพื่อนําไปสู่เมืองอัจฉริยะ คือ เมืองที่ประชาชนในเมืองมีคุณภาพชีวิตที่ดี
15. การเตรียมความพร้อมในการจัดการสาธารณภัยในพื้นที่ ด้วยการเตรียมความพร้อมซักซ้อมการปฏิบัติตามแผนเผชิญเหตุอุทกภัย เพื้อก้าวสู่การป้องกันและบรรเทาสาธารณภัย 4.0
16. การแก้ไขปัญหาการบุกรุกที่ดินสาธารณประโยชน์ ต้องเร่งรัดกระบวนการตรวจสอบข้อเท็จจริงเกี่ยวกับที่สาธารณประโยชน์ของจังหวัด จัดทําขอบเขตของที่สาธารณประโยชน์ให้ชัดเจนเพื่อป้องกันการบุกรุกตามระเบียบกฎหมาย
17. การพัฒนาระบบบริการด้วยเทคโนโลยีและนวัตกรรม โดยให้ทุกหน่วยงานที่มีภารกิจเกี่ยวข้องกับการให้บริการประชาชนต้องให้ความสําคัญกับการพัฒนาเพื่อเพิ่มประสิทธิภาพการให้บริการประชาชน โดยนําอุปกรณ์เครื่องมือที่มีอยู่มาใช้พัฒนาต่อยอดเพื่อสร้างนวัตกรรมใหม่ ๆ รวมทั้งการเชื่อมโยงบูรณาการข้อมูล (Linkage Center) กับทุกหน่วยงาน
18. การจัดระเบียบพื้นที่สาธารณะ ต้องจัดระเบียบผู้ค้าบนทางเท้าและริมชายหาด จะต้องศึกษารูปแบบการพัฒนาพื้นที่จําหน่ายอาหารบนทางเท้า ไปสู่ Street Food โดยบนทางเท้าต้องมีที่เดินของประชาชน
19. การทํา MOU บ้านพี่เมืองน้องกับประเทศเพื่อนบ้าน จะต้องประมวล MOU ที่ผ่านมา และจะมีแผนเดินต่อไปอย่างไร
20. การพัฒนาบุคลากรพื้นที่แนวชายแดน ขอให้นําเสนอแนวทางการพัฒนาเพื่อให้กระทรวงมหาดไทยดําเนินการพัฒนาต่อไป
สุดท้าย รัฐมนตรีว่าการกระทรวงมหาดไทย เน้นย้ําว่า ผู้ว่าราชการจังหวัดจะต้องขับเคลื่อนการบริหารราชการแผ่นดินตามโครงสร้างการบริหารราชการแผ่นดินในทุกด้าน และร่วมกันขับเคลื่อนภารกิจด้วยความมุ่งมั่นในการแก้ไขปัญหาและพัฒนาพื้นที่อย่างเต็มความสามารถเพื่อให้เกิดผลเป็นรูปธรรม และเกิดความผาสุกแก่ประชาชน.
ครั้งที่ 140/2560